Rotko muzejs

Rotko muzejs ir multifunkcionāla Daugavpils pašvaldības kultūras, mākslas un izglītības iestāde, kurā glabājas vairāki Marka Rotko gleznu oriģināli. Tā iekārtota Daugavpils cietokšņa Artilērijas arsenāla ēkā Mihaila ielā 3.

Rotko muzejā atrodas Rotko telpa ar oriģināliem mākslinieka darbiem, kolekcija ar muzeju kvalitātes reprodukcijām, multimediju ekspozīcija par mākslinieka biogrāfiju un mākslas aktivitātēm. Rotko muzejs piedāvā arī mākslinieku rezidences, video telpu, arhīvu/bibliotēku, konferenču, semināru tikšanās telpas, restorānu.

Kopš 2023. gada 1. oktobra mākslas centrs kļuvis par valsts akreditētu muzeju — Daugavpils valstspilsētas pašvaldības iestādi "Rotko muzejs".Marka Rotko mākslas centrs kļūst par muzeju

 Izveide 
Līdz 1993. gadam bijušajā cietokšņa artilērijas arsenāla ēkā atradās kara skolas kazarmas. Pēc kara skolas slēgšanas ēka netika izmantota vairākus gadus, laiku pa laikam arsenāla ēkas telpās pirmajā stāvā notika mākslas un foto izstādes. Daugavpils Marka Rotko mākslas centra (DRMC) izveides projekta attīstība sākās ar ideju 2002 gadā, kad tika uzsākta M. Rotko simtgadu svinību organizēšana. 2007. gada sākumā Daugavpils dome apstiprināja Marka Rotko mākslas centra izveides koncepciju arsenāla ēkā. 2008. gadā SIA "ARHIS" izstrādāja tā tehnisko projektu. No 2011. gada maija līdz 2012. gada decembrim notika būvdarbi, pamatīgi rekonstruējot vēsturisko ēku un laukumu. Marka Rotko mākslas centra ēkas restaurācija izmaksāja apmēram četru miljonus latu (vairāk nekā 5,7 miljonus eiro), no tiem 85% ieguldīja trīs dažādi Eiropas fondi, 12% — Daugavpils pilsēta, 3% — Latvijas valsts.Rīt durvis ver Marka Rotko mākslas centrs Vita Krauja Latvijas Avīze, 2013. gada 23. aprīlī

Rotko mākslas centra, pašlaik Rotko muzeja, kolekcijas pamatā sākotnēji bija Daugavpils starptautisko mākslas plenēru „Marks Rotko” (2005—2012) laikā tapušie glezniecības darbi. Pēc plenēra noteikumiem, katrs dalībnieks dāvināja vismaz vienu savu mākslas darbu topošā mākslas centra krājumam (228 mākslas darbi dažādās tehnikās, 112 mākslinieki no 25 valstīm). Plenēru darbiem pievienojās arī individuālie dāvinājumi no Latvijā un pasaulē atzītiem māksliniekiem (I. Krolle, M. Kluša, S. Geršovs, A. Gals, B. Holsteins u.c.).Kolekcija  DRMC mājas lapa

2013. gadā centrā viesojās ap 91 000, bet 2014. gadā — gandrīz 116 000 cilvēku.

 Telpas 
DRM centrā ietilpst Rotko oriģinālu zāle, Rotko klusuma telpa "Klusums ir tik precīzs" (Silence is so accurate), video zāle, Rotko darbu reprodukciju un digitālā ekspozīcija.
Mākslas centra laikmetīgās mākslas sektorā tiek iekārtotas dažādas izstādes.

 Marka Rotko darbu kolekcija 
Marka Rotko simtgades svinību 2003. gadā ietvaros Daugavpils pilsētai tika uzdāvināta viņa gleznu reprodukciju kolekcija, kurā ietilpa četrdesmit viena Marka Rotko gleznu muzeja kvalitātes kopija. Kopš 2013. gada mākslas centrā eksponēti seši mākslinieka darbu oriģināli, ko centram deponējuši viņa bērni Keita Rotko-Praizela (Kate Rothko Prizel) un Kristofers Rotko (Christopher Rothko): „Ifigenijas upurēšana”, „Māte un bērns”, „Augstais priesteris”, „Bez nosaukuma”, „Nr. 10 (brūns, melns, sjēna uz tumšā vīna)” un „Nr. 7 (oranžais un šokolāde)”.
Plānots, ka 2016. gadā uz Latviju atceļos jauni Marka Rotko oriģināldarbi, kas nomainīs esošo mākslinieka gleznu izstādi.Marka Rotko mākslas centrs — viens no apmeklētākajiem tūrisma objektiem Daugavpilī Zane Kārkla, 2015. gada 13. maijā

 Martinsona māja 
2022. gada 22. aprīlī Daugavpils cietokšņa 7. bastiona bijušajā šaujampulvera pagrabā Nikolaja ielā 1 tika atklāta jaunā Rotko muzeja izstāžu zāle "Martinsona māja". Šeit skatāmi vairāk nekā piecsimt Pētera Martinsona mākslas darbi, kas veidoti dažādās keramikas tehnikās un materiālos no 1963. līdz 2013. gadam. Martinsona mājas ēka atjaunota un funkcionāli pielāgota, piesaistot projekta finansējumu Eiropas Savienības 2014.–2020. gada pārrobežu sadarbības programmā MANTOJUMS. Renovācijas būvdarbi ilga no 2020. gada 3. aprīļa līdz 2021. gada 7. oktobrim. Ēka ekspluatācijā nodota 2022. gada 27. janvārī.

 Keramikas atvērtā krātuve 
2023. gada 8. septembrī Daugavpils cietokšņa 7. bastiona kazemātos atklāta keramikas atvērtā krātuve, kur speciāli izgatavotajos stikla konteineros tiek eksponēti dažādi keramikas mākslas darbi no Rotko muzeja krājuma.

 Atsauces 

 Ārējās saites 

 Rotko muzejs

Kategorija:Mākslas muzeji un galerijas Latvijā
Kategorija:Daugavpils
Kategorija:Marks Rotko
Kategorija:Daugavpils cietoksnis